**Kunniattomat paskiaiset** (engl. *Inglourious Basterds*) on vuonna 2009 ensi-iltansa saanut Quentin Tarantinon käsikirjoittama ja ohjaama mustan huumorin sävyttämä sotaelokuva. Sen pääosissa esiintyvät Brad Pitt, Christoph Waltz, Michael Fassbender, Eli Roth, Diane Kruger, Daniel Brühl, Til Schweiger ja Mélanie Laurent. Elokuva kertoo vaihtoehtoiseen historiaan perustuvan tarinan kahdesta salajuonesta, joilla oli tarkoitus salamurhata natsi-Saksan poliittiset johtajat. Toisen suunnittelee nuori ranskanjuutalainen elokuvateatterin omistaja (Laurent), ja toisen luutnantti Aldo Rainen (Pitt) johtama amerikanjuutalaisista sotilaista koostuva ryhmä. 

Tarantino kirjoitti elokuvan käsikirjoituksen vuonna 1998, mutta kamppailtuaan lopetuksen kanssa, hän päätti lykätä kuvauksia ja ohjata kaksiosaisen elokuvan *Kill Bill*. Ohjattuaan elokuvan *Grindhouse: Death Proof* (2007), Tarantino jatkoi *Kunniattomien paskiaisten* työstämistä. Elokuvan kuvaukset alkoivat lokakuussa 2008, ja se kuvattiin Saksassa ja Ranskassa 75 miljoonan dollarin budjetilla. *Kunniattomat paskiaset* sai ensi-iltansa Cannesin elokuvajuhlilla 20. toukokuuta 2009. Se ilmestyi elokuvateattereihin elo–syyskuussa 2009 Yhdysvalloissa ja Euroopassa.

Elokuva oli kaupallinen menestys ja se tuotti 321 miljoonaa dollaria lipputuloja maailmanlaajuisesti. Se sai monia palkintoja ja ehdokkuuksia mukaan lukien kahdeksan Oscar-ehdokkuutta muun muassa parhaasta elokuvasta, ohjauksesta ja alkuperäisestä käsikirjoituksesta. Waltz voitti Hans Landan roolistaan parhaan miespääosan palkinnon Cannesin elokuvajuhlilla, sekä parhaan miessivuosan Oscar-, Bafta-, SAG- ja Golden Globe -palkinnot.

Vuonna 2016 *Kunniattomat paskiaiset* äänestettiin BBC:n kyselyssä tämän vuosisadan sadan parhaan elokuvan joukkoon. Vastaajina oli 177 elokuva-asiantuntijaa eri puolilta maailmaa.

Elokuvan nimi
-------------

Elokuvan nimi on johdettu ohjaaja Enzo G. Castellarin sotaelokuvasta *The Inglorious Bastards* (*Panssarijunalla helvettiin*, 1978). Nimen kirjoitusvirheet ovat tietoisia, mutta Tarantino on kommentoinut niitä vaihtelevin tavoin. Cannesin elokuvajuhlilla Tarantino sanoi: "En aio selittää sitä koskaan". Painostettuna Tarantino ei selittänyt ensimmäistä *u*-irjainta sanassa *Inglourious* mutta sanoi: "*Basterds*? Niinhän se lausutaan: *Basterds*." Tarantino sanoi myöhemmin eräässä haastattelussa, että otsikon kirjoitusvirheet tuovat siihen "Basquiat-maisen sävyn". Myöhemmin hän kommentoi ohjelmassa *Late Show with David Letterman*, että *Inglourious Basterds* on "Quentin Tarantinon kirjoitustapa".

Juoni
-----

**Varoitus:  Seuraava kirjoitus paljastaa yksityiskohtia juonesta.**
Vuonna 1941 SS-eversti Hans Landa kuulustelee ranskalaista maitotilan omistajaa Perrier La Paditea alueen viimeisen kateissa olevan juutalaisperheen sijainnista. Jotta saksalaiset jättäisivät hänen perheensä rauhaan sodan loppuajaksi, La Padite paljastaa Dreyfusin perheen piileskelevän talonsa lattian alla. Landa käskee SS-sotilaita ampumaan lattialautojen läpi. Perhe kuolee lukuun ottamatta nuorta naista, Shosannaa, joka pakenee.

Kolme vuotta myöhemmin eliittijoukon luutnantti Aldo Raine värvää amerikanjuutalaisia sotilaita Paskiaisiin, jotka levittävät pelkoa saksalaisten sotilaiden keskuudessa tappamalla ja skalpeeraamalla heitä. Rainella on tapana päästää joitakin vankeja vapaaksi kertomaan ryhmästään ja samalla luomaan pakokauhua vihollissotilaissa. Vapaaksi päästettyjen sotilaiden otsaan Raine kaivertaa puukolla hakaristin, jotta he eivät voisi koskaan piilotella palvelustaan Saksan armeijassa.

Shosanna hoitaa elokuvateatteria Pariisissa valehenkilöllisyyden turvin. Hän tapaa saksalaisen tarkka-ampujan Fredrick Zollerin, joka tappoi 250 sotilasta yhden taistelun aikana. Zollerin on määrä esittää itseään natsien propagandaelokuvassa *Stolz der Nation* (Kansakunnan ylpeys). Shosannaan ihastunut Zoller vakuuttaa Joseph Goebbelsin siirtämään elokuvan ensi-illan Shosannan elokuvateatteriin. Shosanna suunnittelee rakastajansa Marcelin kanssa ensi-iltaan osallistuvien natsijohtajien tappamista sytyttämällä teatterin tuleen.

Shosannan tietämättä brittien tiedustelujoukkojen luutnantti Archie Hicox suunnittelee iskua ensi-iltaan Paskiaisten kanssa. Hicox menee tavernaan Paskiaisten Hugo Stiglitzin ja Wilhelm Wickin kanssa tapaamaan saksalaista elokuvatähteä Bridget von Hammersmarkia, joka työskentelee peitetehtävissä brittiläisille. Hicox herättää Gestapo-majuri Dieter Hellstromin huomion oudolla korostuksellaan. Lopulta hänen peiteroolinsa paljastuu, kun hän tilaa kolme juomaa viittoen englantilaisittain (peukalo ja pikkusormi alhaalla). Hellstrom huomaa erheen, sillä saksalainen viittoo "kolme" peukalolla, etusormella ja keskisormella. Paljastuttuaan Paskiaiset avaavat tulen, ja vain Von Hammersmark selviää elossa. Landa tutkii tavernaa ja löytää Hammersmarkin toisen kengän ja lautasliinan, jossa on tämän nimikirjoitus.

Paskiaisista Raine, Donny Donowitz ja Omar Ulmer soluttautuvat ensi-iltana esittäen italialaisia, toivoen etteivät italiantaidottomat saksalaiset huomaisi heitä. Landa puhuu kuitenkin italiaa sujuvasti ja juttelee hetken Paskiasten kanssa ennen kuin lähettää Donowitzin ja Ulmerin paikoilleen. Landa vie Hammersmarkin sivuun ja varmistuttuaan kengän kuuluvan Hammersmarkille hän kuristaa tämän kuoliaaksi. Raine ja yksi hänen miehistään, Smithson Utivich, otetaan vangiksi, mutta Landa kertoo antavansa tehtävän edetä normaalisti vastineeksi koskemattomuudesta ja palkinnoista.

Elokuvan aikana Zoller meni projektorihuoneeseen tapaamaan Shosannaa. Kun Shosanna torjuu hänen iskuyrityksensä, hän muuttuu aggressiiviseksi. Shosanna teeskentelee myöntyvänsä ja ottaa sitten esiin pistoolin käsilaukustaan ja ampuu häntä. Kuolettavasti haavoittunut Zoller ottaa esiin oman pistoolinsa ja ampuu Shosannan. Elokuvan kohokohdassa siihen leikattu pätkä Shosannasta kertoo yleisön kuolevan pian juutalaisen käsissä. Elokuvasalin ovet lukinnut Marcel sytyttää kasan palavaa nitraattifilmiä tuleen valkokankaan takana. Ulmer ja Donowitz murtautuvat Hitlerin ja Goebbelsin aitioon ja tappavat heidät. He ampuvat yleisön joukkoon konepistooleillaan, kunnes heidän pomminsa räjähtävät. Landa ja hänen radistinsa ajavat Rainen ja Utivichin liittoutuneiden alueelle ja antautuvat. Raine ampuu radistin ja kaivertaa hakaristin Landan otsaan. Lopuksi hän toteaa:

> »Tämä on luultavasti mestariteokseni.» 
> 
> 

**Juonipaljastukset päättyvät tähän.**

Näyttelijät
-----------

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

|  |  |  |
| --- | --- | --- |
|  Brad Pitt  | … |  luutnantti Aldo Raine
  |
|  Mélanie Laurent  | … |  Shosanna Dreyfus / Emmanuelle Mimieux
  |
|  Christoph Waltz  | … |  *Standartenführer* Hans Landa
  |
|  Diane Kruger  | … |  Bridget Von Hammersmark
  |
|  Eli Roth  | … |  kersantti Donny Donowitz
  |
|  Michael Fassbender  | … |  luutnantti Archie Hicox
  |
|  Daniel Brühl  | … |  sotamies Fredrick Zoller
  |
|  Til Schweiger  | … |  kersantti Hugo Stiglitz
  |
|  Mike Myers  | … |  kenraali Ed Wenech
  |
|  Gedeon Burkhard  | … |  alikersantti Wilhelm Wicki
  |
|  Jacky Ido  | … |  Marcel
  |
|  B. J. Novak  | … |  sotamies Smithson Utivich
  |
|  Omar Doom  | … |  sotamies Omar Ulmer
  |

 | 

|  |  |  |
| --- | --- | --- |
|  Samm Levine  | … |  sotamies Gerold Hirschberg
  |
|  August Diehl  | … |  *Sturmbannführer* Dieter Hellstrom
  |
|  Denis Menochet  | … |  Perrier LaPadite
  |
|  Julie Dreyfus  | … |  Francesca Mondino
  |
|  Alexander Fehling  | … |  ylikersantti Wilhelm
  |
|  Martin Wuttke  | … |  Adolf Hitler
  |
|  Sylvester Groth  | … |  Joseph Goebbels
  |
|  Léa Seydoux  | … |  Charlotte LaPadite
  |
|  Tina Rodriguez  | … |  Julie LaPadite
  |
|  Lena Friedrich  | … |  Suzanne LaPadite
  |
|  Samuel L. Jackson  | … |  kertoja (ääni)
  |
|  Harvey Keitel  | … |  USS-komentaja (ääni)
  |
|  Quentin Tarantino  | … |  ensimmäinen skalpeerattava natsi
  |

 |

Vastaanotto
-----------

| Vastaanotto |
| --- |
| Yhteispisteet |
| Julkaisu | Pisteet |
| Metacritic | 69/100 |
| Arvostelupisteet |
| Julkaisu | Pisteet |
| *Episodi* | 5/5 tähteä |
| *V2* | 5/5 tähteä |
| *Film-O-Holic* | 4/5 tähteä |
| *Muropaketti* | 4/5 tähteä |
| *Iltalehti* | 4/5 tähteä |
| *Filmgoer* | 4/5 tähteä |

### Arvostelut

Iltalehden kriitikko Tuomas Riskala antoi *Kunniattomille paskiaisille* neljä tähteä viidestä. Riskala arvioi elokuvan olevan "tuttua Tarantino-tyyliä". Myös *Suomen Kuvalehti* kehui elokuvaa, ja lehden kriitikko Lauri Lehtinen antoi *Kunniattomille paskiaisille* neljä tähteä viidestä. Lehtinen arvioi elokuvaa hitaaksi ja välillä sisäänlämpiäväksi teokseksi, joka on muutakin kuin räväkkä jermuilu.

Helsingin Sanomien Nyt-liitteen viisi kriitikkoa antoivat elokuvalle tähtikeskiarvoksi 2,6.

Elokuvasivusto Internet Movie Databasessa elokuvan yleisarvosana on 8,3 kymmenestä, ja elokuva on 250 kaikkien aikojen parhaan elokuvan listan sijalla 85.

Palkintoja
----------

|  |  |
| --- | --- |
| Oscar
* Paras miessivuosa: Christoph Waltz

Ehdokkuudet:
* Paras elokuva
* Paras ohjaus
* Paras alkuperäinen käsikirjoitus
* Paras kuvaus
* Paras leikkaus
* Parhaat äänitehosteet
* Paras äänitys

 | Golden Globe
* Paras miessivuosa: Christoph Waltz

Ehdokkuudet:
* Paras draamaelokuva
* Paras ohjaus
* Paras käsikirjoitus

 |

Lähteet
-------

1. 1 2  McCarthy, Todd: Review: ’Inglourious Basterds’ *Variety*.  20.5.2009. Viitattu 17.6.2015. (englanniksi)
2. 1 2  Inglourious Basterds (2009) *Elonet*. Kansallinen audiovisuaalinen instituutti. Viitattu 10.11.2017.
3. ↑  Thompson, Anne: Weinstein Co. Up Against the Wall *IndieWire*.  13.9.2019. Viitattu 24.3.2020. (englanniksi)
4. ↑  Inglourious Basterds (2009) *Box Office Mojo*. Viitattu 24.3.2020. (englanniksi)
5. ↑  The 21st Century’s 100 Greatest Films *BBC Culture*.  23.8.2016. British Broadcasting Corporation. Viitattu 10.11.2017. (englanniksi)
6. ↑  Inglourious Basterds has one tricky title *MSNBC.com*.  27.8.2009.  Arkistoitu 10.8.2011. Viitattu 11.11.2017. (englanniksi)()
7. ↑  Inglourious Basterds Guide *The Guardian*. Viitattu 1.11.2017.  Arkistoitu
8. ↑  Quentin Tarantino on the Inglourious Basterds Trailer *Empire (magazine)*.  12.2.2009. Bauer Media Group.  Arkistoitu 20.1.2012. Viitattu 11.11.2017. (englanniksi)()
9. ↑  Glorious Bastard: Tarantino Talks About His Not-A-Holocaust-Movie *The Jewish Daily Forward*.  August 21, 2009. Forward Association.  Arkistoitu 26.8.2009. Viitattu 11.11.2017. (englanniksi)()
10. ↑  Inglourious Basterds *Tirana International Film Festival*.  (englanniksi)
11. ↑  Vikman, Jouni: Kunniattomat paskiaiset - elokuvan arvostelu *Episodi.fi*.  4.9.2009. Viitattu 18.7.2020.
12. ↑  Peltonen, Jari Tapani: Kunniattomat paskiaiset *V2*.  01.09.2009. Viitattu 18.7.2020.
13. ↑  Rintakumpu, Lasse: Kunniattomat paskiaiset \* Valkokangas *Film-O-Holic*.  04.09.2009. Viitattu 18.7.2020.
14. ↑  Sulopuisto, Olli: Elokuva-arvostelu: Kunniattomat paskiaiset *Muropaketti*.  03.09.2009. Viitattu 18.7.2020.
15. 1 2  Riskala, Tuomas: Korkeajännitystä pulp-hengessä.  *Iltalehti*, 4.9.2009, s. 35.  Iltalehti.
16. ↑  Salonen, Aleksi: Kunniattomat paskiaiset *Filmgoer*.  12.8.2009. Viitattu 18.7.2020.
17. ↑  Lehtinen, Lauri: Tarantino miehittää historian.  *Suomen Kuvalehti*, 4.9.2009, nro 36, s. 64.  Yhtyneet Kuvalehdet Oy.
18. ↑  Kriitikon valinta. (Nyt-liite) *Helsingin Sanomat*, 2009, nro 11.9.–17.9. s. 20.  Sanoma Media Finland Oy.
19. ↑  Inglourious Basterds (2009) – User Ratings *Internet Movie Database*. Amazon.  (englanniksi)
20. ↑  Top Rated Movies *Internet Movie Database*. Amazon.  (englanniksi)

Aiheesta muualla
----------------

* Virallinen sivusto (englanniksi)
* *Kunniattomat paskiaiset* Elonetissä.
* *Kunniattomat paskiaiset* Internet Movie Databasessa. (englanniksi)
* *Kunniattomat paskiaiset* Box Office Mojossa. (englanniksi)

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Quentin Tarantino |
| --- |
|  |
| **Käsikirjoittanut jaohjannut** | 

|  |  |
| --- | --- |
| **Elokuvat** | 
* *Reservoir Dogs* (1992)
* *Pulp Fiction – Tarinoita väkivallasta* (1994)
* *Jackie Brown* (1997)
* *Kill Bill: Volume 1* (2003)
* *Kill Bill: Volume 2* (2004)
* *Grindhouse: Death Proof* (2007)
* *Kunniattomat paskiaiset* (2009)
* *Django Unchained* (2012)
* *The Hateful Eight* (2015)
* *Once Upon a Time in Hollywood* (2019)

 |
|  |
| **Lyhytelokuvat** | 
* *My Best Friend’s Birthday*
* *Neljä huonetta* (osio "The Man from Hollywood")

 |

 |
|  |
| **Käsikirjoittanut** | 
* *True Romance* (1993)
* *Syntyneet tappajiksi* (1994; tarina)
* *Hämärästä aamunkoittoon* (1996)

 |

 |

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Norja
* Ranska
* BnF data
* Saksa
* Israel
* Yhdysvallat

 |
|  |
| Muut | 
* IdRef

 |

 |